
RAPORT 

asupra propunerii legislative pentru modificarea Legii nr. 288/2004 privind organizarea studiilor universitare
(Pl.x. 394/17 iunie 2008)
1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 394/17 iunie 2008, Comisia pentru învăţământ, ştiinţă, tineret şi sport a primit spre dezbatere şi avizare, în fond,  propunerea legislativă pentru modificarea Legii nr. 288/2004 privind organizarea studiilor universitare (Pl.x. 394/17 iunie 2008).

La întocmirea raportului, Comisia a avut în vedere avizul Consiliului Legislativ şi Punctul de vedere al Guvernului.
Propunerea legislativă are ca obiect de reglementare stabilirea duratei studiilor universitare de licenţă, prin acordarea acestei competenţe senatelor universitare.

2. În funcţie de obiectul şi conţinutul său, propunerea legislativă face parte din categoria legilor organice.

3. La lucrările Comisiei au fost prezenţi 16 deputaţi, din totalul de 25 membri ai Comisiei. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: doamna Gabriela Pasztor, secretar de stat în Ministerul Educaţiei, Cercetării şi Tineretului, domnul Alexandru Popovici, directorul Departamentului de Acreditare din ARCIS, domnul Mihai Aristotel Ungureanu, secretar general ARACIS.

4. Potrivit prevederilor art. 75 alin. (1) din Constituţia României, republicată, şi ale art. 92  alin. (9) din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii, în şedinţa din 23 septembrie 2008, Comisia a propus, cu 15 voturi pentru şi o abţinere, respingerea propunerii legislative, din următoarele motive:
· măsura propusă introduce importante distorsiuni în sistemul de învăţământ superior, privind sistemul de credite de studii transferabile şi procedurile de recunoaştere a studiilor la nivel naţional şi european;

· respectarea structurii instituţiei de învăţământ superior, aprobată de senatul universitar se poate face numai în condiţiile legii şi nu poate fi o măsură imperativă pentru Ministerul Educaţiei, Cercetării şi Tineretului;
· reglementarea care se propune, prin modificarea art. 4 alin. (5), a mai existat în învăţământul superior, dar s-a renunţat la aceasta din motive de asigurare a calităţii; organizarea şi funcţionarea formelor de învăţământ „cu frecvenţă redusă” (FR) şi „la distanţă” (ID) sunt reglementate de Hotărârea Guvernului nr. 1011/2001, prin care se dau atribuţii către ARCIS privind autorizarea de funcţionare provizorie sau acreditarea acestor forme de învăţământ;
· în situaţia acceptării propunerii legislative, nu mai poate fi vorba de asigurarea calităţii prin aplicarea unor standarde de calitate unitare pentru tot sistemul de învăţământ;

· a lăsa decizia privind durata studiilor universitare exclusiv la latitudinea senatului universitar, poate conduce la situaţia absurdă, în care aceeaşi specializare universitară să aibă durate diferite în universităţi diferite din aceeaşi ţară, fapt ce poate avea consecinţe privind nerecunoaşterea diplomelor din învăţământul universitar românesc.

